Document ID: 32014D0203

KOMISJONI RAKENDUSOTSUS,
19. märts 2014,
programmi LIFE mitmeaastase tööprogrammi vastuvõtmise kohta ajavahemikuks 2014-2017
(EMPs kohaldatav tekst)
(2014/203/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1293/2013, millega luuakse keskkonna- ja kliimameetmete programm (LIFE) ning tunnistatakse kehtetuks määrus (EÜ) nr 614/2007, (1) eelkõige selle artikli 24 lõiget 1,
ning arvestades järgmist:
(1)
Programmi LIFE rakendamise tagamiseks on vaja võtta vastu mitmeaastane tööprogramm ajavahemikuks 2014-2017.
(2)
Programmi LIFE kahe allprogrammi rakendamise raamistiku kehtestamiseks tuleks ajavahemikku 2014-2017 puudutavas mitmeaastases tööprogrammis täpsustada rahaliste vahendite suunav jaotus prioriteetsete valdkondade ning eri rahastamisliikide vahel, projektide teemad, millega rakendatakse määruse (EL) nr 1293/2013 III lisas sätestatud valdkondlikke prioriteete, projektide valikumenetluse tehnilised meetodid, valimise ja toetuse määramise kriteeriumid ning taotlusvoorude suunavad ajakavad.
(3)
Selleks et hõlbustada programmi tulemuste ja mõju hindamist, peaks ajavahemiku 2014-2017 mitmeaastane tööprogramm sisaldama ka iga prioriteetse valdkonna ja projektitüübi kvalitatiivseid ja kvantitatiivseid tulemusi, näitajaid ja eesmärke kooskõlas tulemusnäitajate ja iga asjaomase prioriteetse valdkonna konkreetsete eesmärkidega. Komisjon määras kooskõlas määruse (EL) nr 1293/2013 artikli 17 lõikega 4 eelhindamise põhjal kindlaks kaks innovaatilist rahastamisvahendit, mis sobivad projektide rahastamiseks.
(4)
Kõnealuseid rahastamisvahendeid tuleks katsetada kogu mitmeaastase tööprogrammi jooksul, et tõendada nende märkimisväärset potentsiaali võimendada investoritepoolset rahastamist bioloogilise mitmekesisuse ning kliimamuutuste leevendamise ja nendega kohanemise valdkonnas. Sellega kõrvaldataks praegused finantstakistused projektide rakendamisel nendes valdkondades.
(5)
Võttes arvesse positiivseid kogemusi muude Euroopa Investeerimispanga (EIP) hallatavate rahastamisvahenditega, ning EIP geograafilist haaret, mis võimaldab jõuda võimalike kasusaajateni kogu liidus, tuleks programmi LIFE kaudu rahastatava looduskapitali rahastamisvahendi ning energiatõhususe erasektori poolset rahastamist käsitleva rahastamisvahendi rakendamine usaldada kõnealuse asutuse hoolde.
(6)
Mitmeaastase tööprogrammi tulemusliku rakendamise tagamiseks ning kuna määrust (EL) nr 1293/2013 kohaldatakse alates 1. jaanuarist 2014, tuleks käesolevat otsust kohaldada alates selle vastuvõtmise kuupäevast.
(7)
Käesoleva otsusega ettenähtud meetmed on kooskõlas määruse (EL) nr 1293/2013 artikli 30 alusel loodud keskkonna- ja kliimameetmete programmi LIFE komitee arvamusega,
ON VASTU VÕTNUD KÄESOLEVA OTSUSE:
Artikkel 1
Mitmeaastane tööprogramm
Võetakse vastu programmi LIFE mitmeaastane tööprogramm ajavahemikuks 2014-2017, mis on sätestatud lisas.
Artikkel 2
Liidu panus mitmeaastasesse tööprogrammi
Maksimaalne panus programmi LIFE mitmeaastasesse tööprogrammi ajavahemikul 2014-2017 on 1 796 242 000 eurot ning seda kasutatakse asjaomaste allprogrammide ja prioriteetsete valdkondade rahastamiseks järgmiselt:
1)
keskkonna allprogrammile kokku 1 347 074 499 eurot, mis jaotatakse järgmiselt:
a)
495 845 763 eurot prioriteetsele valdkonnale „Keskkond ja ressursitõhusus”;
b)
610 068 900 eurot prioriteetsele valdkonnale „Loodus ja bioloogiline mitmekesisus”;
c)
162 999 836 eurot prioriteetsele valdkonnale „Keskkonnaalane juhtimine ja teave”;
d)
78 160 000 eurot allprogrammiga seotud toetuskuludeks;
2)
kliimameetmete allprogrammile kokku 449 167 501 eurot, mis jaotatakse järgmiselt:
a)
193 559 591 eurot prioriteetsele valdkonnale „Kliimamuutuste leevendamine”;
b)
190 389 591 eurot prioriteetsele valdkonnale „Kliimamuutustega kohanemine”;
c)
47 588 319 eurot prioriteetsele valdkonnale „Kliimaalane juhtimine ja teave”;
d)
17 630 000 eurot allprogrammiga seotud toetuskuludeks.
Artikkel 3
Rahastamisvahendid
1. Järgmised lisas kirjeldatud rahastamisvahendid saavad toetust vastavalt määruse (EL) nr 1293/2013 artikli 17 lõikele 1:
a)
energiatõhususe erasektori poolset rahastamist käsitlev rahastamisvahend;
b)
looduskapitali rahastamisvahend.
2. Energiatõhususe erasektori poolset rahastamist käsitlevale rahastamisvahendile ja looduskapitali rahastamisvahendile antava toetuse rakendamine usaldatakse Euroopa Investeerimispangale.
Artikkel 4
Jõustumine
Käesolev otsus jõustub esimesel päeval pärast selle avaldamist Euroopa Liidu Teatajas.
Seda kohaldatakse alates 19. märtsist 2014.
Brüssel, 19. märts 2014

Labels: 15
19
20